b'\n_START_ARTICLE_\nPlaneettojen kaasukeh\xc3\xa4t\n_START_PARAGRAPH_\nPlaneettojen kaasukeh\xc3\xa4t ovat planeettojen ymp\xc3\xa4rill\xc3\xa4 olevia kaasuvaippoja. Niiden koostumus riippuu saatavien aineiden lis\xc3\xa4ksi siit\xc3\xa4, mit\xc3\xa4 aineita planeetta pystyy kaasukeh\xc3\xa4ss\xc3\xa4\xc3\xa4n pid\xc3\xa4ttelem\xc3\xa4\xc3\xa4n. Hyvin suurilla planeetoilla raskas kaasukeh\xc3\xa4 nesteytyy suurissa paineissa. N\xc3\xa4in on muun muassa Jupiterilla._NEWLINE_Kaasukeh\xc3\xa4\xc3\xa4 tuottavat tulivuoren purkaukset, pinnalta tapahtuva haihtuminen tai sublimaatio ja kosmisen hiukkass\xc3\xa4teilyn sek\xc3\xa4 Auringon s\xc3\xa4teilyn ja mikrometeorien kaasuosasia pinnasta irrottava vaikutus. Kaasua tuottaa my\xc3\xb6s kivien rapautuminen ja komeettat\xc3\xb6rm\xc3\xa4ykset._NEWLINE_Kaasukeh\xc3\xa4 karkaa avaruuteen muun muassa molekyylien l\xc3\xa4mp\xc3\xb6liikkeen takia mihin monesti liittyy kosmisen s\xc3\xa4teilyn tai Auringon s\xc3\xa4teilyn molekyylej\xc3\xa4 hajottava vaikutus. Hajonneen molekyylin atomit ovat kevyempi\xc3\xa4 kuin alkuper\xc3\xa4inen molekyyli ja karkaavat siksi helpommin avaruuteen. Esimerkiksi vesih\xc3\xb6yry haihtuu avaruuteen, jos se nousee kyllin korkealla. Noin 20 kilometrin korkeudessa, otsonikerroksen yl\xc3\xa4puolella Auringon ultraviolettis\xc3\xa4teily alkaa hajottaa vesimolekyylej\xc3\xa4 vedyksi ja hapeksi. Yli 150 kilometrin korkeudessa vesih\xc3\xb6yryn molekyylit ovat t\xc3\xa4ysin ja varmasti hajonneet. Jos planeetta on kevyt, se ei kykene pid\xc3\xa4ttelem\xc3\xa4\xc3\xa4n kuin raskaita kaasuja, tai ei kaasuja ollenkaan. Esimerkiksi Maan Kuulla ei ole kaasukeh\xc3\xa4\xc3\xa4, koska sen painovoima ja pakonopeus ovat pieni\xc3\xa4. L\xc3\xa4hemp\xc3\xa4n\xc3\xa4 Aurinkoa on kuumempaa ja kaasujen l\xc3\xa4mp\xc3\xb6liike on nopeampaa joten kaasut karkaavat helpommin. Marsista happi ja typpi karkaavat melko nopeasti pois, koska planeetan painovoima ja pakonopeus ovat pienet. Maasta karkaavat vety ja helium. Lis\xc3\xa4ksi aurinkotuuli puhaltaa kaasukeh\xc3\xa4\xc3\xa4 ja edist\xc3\xa4\xc3\xa4 sen karkaamista avaruuteen. Maalla sen magneettikentt\xc3\xa4 suojaa aurinkotuulelta mutta esimerkiksi Marsilla t\xc3\xa4t\xc3\xa4 ei ole._NEWLINE_Kaasukeh\xc3\xa4\xc3\xa4 tai sen osia voi tiivisty\xc3\xa4 tilap\xc3\xa4isesti tai pysyv\xc3\xa4sti planeetan pinnalle l\xc3\xa4mp\xc3\xb6tilan laskiessa. Jotkin kivet voivat reagoida joidenkin kaasukeh\xc3\xa4n kaasujen kanssa ja niin sitoa kaasua itseens\xc3\xa4.\n_START_SECTION_\nKaasun paine planeetan pinnalla\n_START_PARAGRAPH_\nKaasun painetta planeetan pinnalla ei kyet\xc3\xa4 laskemaan, jos ei tunneta kaasuosasten m\xc3\xa4\xc3\xa4r\xc3\xa4\xc3\xa4. Silti voidaan laskea skaalakorkeus H, jonka pohjalta voidaan p\xc3\xa4\xc3\xa4tell\xc3\xa4, ett\xc3\xa4 esimerkiksi planeetan, jonka painovoima pinnalla on 0,5 g ja joka omaa samankaltaisen ilmam\xc3\xa4\xc3\xa4r\xc3\xa4n kuin Maa, ilmanpaine pinnalla on 0,5 ilmakeh\xc3\xa4\xc3\xa4, eli juuri ja juuri hengityskelpoinen. Joissain yhteyksiss\xc3\xa4 on k\xc3\xa4ytetty Maan ja Marsin ilmanpaineista johdettua arviota, jonka mukaan ilmanpaine olisi suunnilleen planeetan massa potenssiin kaksi. Toisaalta jos samantyyppisen ilmakeh\xc3\xa4n omaavia Marsia ja Venusta verraten tullaan siihen tulokseen, ett\xc3\xa4 potenssi onkin suunnilleen 4.'